Гъуащхьауэ диIэжатэмэ…
«Урал» (Екатеринбург) — «Спартак-Налшык» (Налшык) — 0:1 (0:0). Ахнэ (Кипр). «Дасаки» стадион. Мазаем и 17-м. ЦIыхуи 150-рэ еплъащ.
Судьяхэр Борисов (Самарэ), Филиппов (Екатеринбург), Зайнагутдинов (Уфа).
«Урал»: Тимофеев, Табидзе, Меркулов, Глушков, Серченков, Ломакин (Панков, 46), Павленкэ, Новиков (Юсупов, 46), Гавтадзе (Щербаков, 80), Коробов, Ставпец.
«Спартак-Налшык»: Антипов, Мэкъуауэ (Семёнов, 46), Дашаев, Мурачёв, Кузнецов, Соблыр, Крамаренкэ (Ахриев, 72), Дроздов (Багъэтыр, 64), Мухьэммэд, Чхапелие (Каркаев, 80), Ахъядов (Бойчук, 81).
Топыр дигъэкIащ: Гавтадзе — езым и гъуэм, 73 (0:1).
Дагъуэ къыхуащIащ: Мэкъуауэм.
Кипрым щекIуэкI Фут- бол Лъэпкъ Лигэм и кубокыр къэхьыным теухуа зэхьэзэхуэм и гуп зэпеуэхэр мэремымрэ щэбэтымрэ иухащ. Абы и кIэух зэIу-щIэм «Спартак-Налшыкыр» щрихьэлIат Урысей Федерацэм и премьер-лигэм щыджэгу Екатеринбург и «Урал»-м.
ЗэпэщIэува гупитIми Iэмал яIэжтэкъым кубокым щIэбэныну. АрщхьэкIэ зыгъэсэныгъэ и лъэныкъуэкIэ мы зэIущIэм мыхьэнэшхуэ иIэт. Къапщтэмэ, мы зэхьэзэхуэм и япэ джэгугъуитI-ми налшыкдэсхэм я хьэрхуэрэгъухэм я гъуэм зы топи зэрыдамыгъэкIыфам уимыгъэпIейтеинкIэ Iэмал иIэтэкъыми, абы зыгуэр къыхуэгупсысыпхъэт. Нэгъабэ фэбжь зэмылIэужьыгъуэхэр зыгъуэта ди гъуащхьауэхэу ЛIуп Ислъам, Бажэ Амир, Гугуев Магомед сымэ я пIэ иувэфын ди тренерхэм къахуэгъуэтакъым — аращ топ дэгъэкIыныр хуабжьу къащIехьэлъэкIыр.
«Урал»-р Кипрым къэкIуащ Футбол Лъэпкъ Лигэм и кубокыр нэхъапэм тIэунейрэ зыIэригъэхьауэ. Абы къыхэкIыу псори жэуаплыныгъэ ин хэлъу екатеринбургдэсхэм IущIэрт. «Спартак-Налшыкри» хущIэкъуащ премьер- лигэм и командэм ефIэкIыу и пщIэр къиIэтыжыну икIи къыщыхута иужь дыдэ увыпIэм къикIыну.
ЗэпэщIэувахэм къарукIэ зэрагъэхь щыIэтэкъым. Джэгум и пэщIэдзэм «Урал»-м и футболистхэр нэхъ жыджэращ, адэкIэ «Спартак-Налшыкыр» нэхъыфIащ. ЛъэныкъуитIми Iэмал гъуэзэджэхэр яIащ бжыгъэр къызэIуахыну. АрщхьэкIэ ар къащехъу-лIар зэIущIэм и 73-нэ дакъикъэращ — ебгъэрыкIуэхэм яхыхьа ди гъуащхьэхъумэ Кузнецовым къита топым къыщригъэгъазэм Гавтадзе ар и гъуэм дигъэкIыжащ.
А зы топ закъуэр ири-къуащ «Спартак-Налшыкым» текIуэныгъэр зыIэригъэхьэн папщIэ. Абы и гъуэм и бгъэдыхьэпIэхэр къригъэбыдэкIащ икIи къыхэжаныкIыну и хьэрхуэрэгъухэм зы Iэмали яритакъым.
Мы текIуэныгъэм и фIыгъэкIэ налшыкдэсхэм зыхэт гупым иужь дыдэ увыпIэр щабгынащ. Зэхуэдиз очко бжыгъэ яIэми, ахэр япэ ищащ топ дагъэкIахэмрэ къыхудагъэкIахэмкIэ зэфIэкIа Санкт-Петербург и «Зенит-2»-м. Иджы ди щIалэхэр IущIэнущ «А» гупым ещанэ щыхъуа Ярославль и «Шинник»-м. Ахэр ири- зэныкъуэкъунущ 9-12-нэ увыпIэхэм.
«В» гупым пашэныгъэр щиубыдащ зэIущIищми щытекIуа Красноярск и «Енисей»-м. Ар кубокым адэкIэ щIэбэнынущ.
Жыласэ Заурбэч.
